Hermed fremsendes forslag til revision af Selvstyrets bekendtgørelse om teknisk regulering af fiskeriet i høring.

Vedlagt høring følger 
· Revisions forslag til: Selvstyrets bekendtgørelse om teknisk regulering af fiskeriet
· Bilag 1 - 9

Bemærkninger til forslaget skal være Departementet for Fiskeri, Fangst, Landbrug og Selvforsyning i hænde senest

13/07/2026, kl. 16.00

Eventuelle bemærkninger til forslaget bedes sendt pr. e-mail til APN@nanoq.gl eller pr. post til: 

Departementet for Fiskeri, Fangst, Landbrug og Selvforsyning 
Imaneq 1A, 701
Postboks 269
3900 Nuuk 

Forslaget kan desuden findes på Naalakkersuisuts høringsportal på https://naalakkersuisut.gl/Hoeringer?sc_lang=da

Baggrund for forslag
Bekendtgørelsen har været igennem flere revisioner. Den første bekendtgørelse om teknisk regulering af fiskeriet erstattede, blandt andre bekendtgørelser; den tidligere bekendtgørelse for tekniske bevaringsforanstaltninger i fiskeriet. Bekendtgørelsen trådte i kraft 1. april 2025. Derefter blev den revideret med mindre ændringer, specifikt på rejefiskeriområdet. Den reviderede udgave trådte i kraft 10. november 2025. Dette revisionsforslag har til hensigt at udføre små justeringer samt tilføje nogle nye elementer. Dette er blevet gjort i tæt samarbejde med Grønlands Fiskeri- og Jagtkontrol (GFJK), da bekendtgørelsen er af større kontrolmæssig betydning. 
Revisionsforslagets ændringer er delt op i betydelige og mindre ændringer. 
Betydelige ændringer:
· Der er blevet tilføjet en ordning i §21, som skal gøre det hurtigere og nemmere at få lov til at afprøve et nyt innovativt redskab, som ikke er lovligt under de eksisterende regler for redskabsbrug. Dette er dog kun til at afprøve nye redskaber til et fiskeri som aktøren allerede har licens til. Hvis der gives medhold i ansøgning om at afprøve et nyt redskab, vil tilladelsen fremgå af aktørens kommercielle licens midlertidigt med de vilkår der fastsættes for tilladelsen. 
· Arbejdsgruppen for forvaltningsplanen for torsk blev i 2024 enige om at lukke gydeområder for torsk i gydeperioden som strækker sig fra 1. marts - 31. maj. Baggrunden for lukning af gydeområderne er at beskytte torsken og derved forhåbentlig øge biomassen af torsk. Forvaltningsplanen var i offentlig høring i 4 uger. Lukningen af gydeområderne har ikke været inkorporeret i lovgivningen i forbindelse med forvaltningsplanens ikrafttræden. De fremgår nu i denne version af bekendtgørelsen under §9 og bilag 3 gydeområder – torsk.   
· Begrænsningerne i § 5 for fartøjer i rejefiskeriet er ændret til at fartøjer op til 50 meter l.o.a. eller 1.000 BT nu må fiske i bestemte områder inden for 3 sømil fra basislinjen. Dette hed tidligere 40 meter l.o.a. eller 1.000 BT. 
· Området inden for 3 sømil fra basislinjen er jf. §5 fritaget fra forbud mod produktion af rejefangster ombord. 
· Der er indført forbud mod fiskeri med vod eller trawl efter torsk inden for basislinjen jf. §4, stk. 3. Det betyder at der fortsat kan fiskes efter torsk med trawl kystnært, men kun fra basislinjen og ud til 3 sømil fra basislinjen. Der kan dermed ikke længere fiskes med trawl inde i fjordene. 
· Der er indført forbud mod at fiske efter torsk med garn på dybder der overstiger 200 meter jf. §9, stk. 2. Forbuddet er indført for at sikre, at der ikke forekommer utilsigtet fangst af hellefisk med torskegarn. 
· Der er blevet indført en dispensationsordning i §10, stk. 5, hvor den ressortansvarlige Naalakkersuisoq for Fiskeri kan udskyde lukning af stenbiderfiskeriet, hvis det kan dokumenteres at isforhold har forårsaget inaktivitet i fiskeriet i henhold til den nye forvaltningsplan.  
· Mindstemål for maskestørrelsen i garnfiskeri for arterne sild, blåhvilling og makrel er opdateret. Mindstemålet for maskestørrelsen i garn er nu øget til 50 mm jf. §17, stk.  5. Årsagen til denne ændringer er, at lovgivningen skal harmonere med andre landes lovgivning for samme arter samt at reflektere hvilken maskestørrelse som er realistisk for at kunne fange de nævnte arter. 
· Mindstemål for maskestørrelsen i garnfiskeri for arterne polartorsk, tobis, lodde og bløddyr er opdateret. Mindstemålet for maskestørrelsen i garn er nu øget til 32 mm jf. §17, stk.  5. Årsagen til denne ændringer er at lovgivningen skal reflektere hvilken maskestørrelse som er realistisk for at kunne fange de nævnte arter. 
· Krav om akustiske alarmer (pingere) ved fiskeri efter torsk med bundgarn er fjernet. 
Mindre ændringer:
· Fartøjsstørrelsesbegrænsning i laksefiskeriet er blevet indarbejdet fra den tidligere lakse artsbekendtgørelse, hvor størrelsesbegrænsningen nu er på 6 meter l.o.a., hvilket nu fremgår af §4 st. 6.
· Der er tilføjet at torskeburer ikke må opstilles tæt på kraftigt ferskvandsudløb, hvilket nu fremgår af §22 stk. 2.
· Der er blevet rettet i listen af mindstemål for garn for forskellige arter i §17, sådan at alle de relevante arter, som også fremgik af den ophævede bekendtgørelse for tekniske bevaringsforanstaltninger i fiskeriet, nu også fremgår for både for trawl- og garnfiskeri. 
· Arbejdsgruppen for forvaltningsplanen for krabber blev i 2024 enige om at genindføre lukning af området ved Nuuk-Paamiut således at dette område er lukket fra 1. juni til og med 31. juli. Området fremgår af §7. Lukkeperioden er genindført for at beskytte krabbebestanden idet rådgivningen har været nedadgående de seneste år. 
· Der er foretaget ændringer til §5, der tydeliggør områdebegrænsningerne for rejefartøjer. 
· Til stk. 3 er er det tydeliggjort, at fiskeri for fartøjer med særlige vilkår, ikke indebærer tilladelse til produktion inden for 3 sømil for basislinjen. Til stk. 5 nr. 1, er området ændret fra at området strækker sig fra 61°00’N til 65°00’N til at området nu strækker sig fra 61°00’N til 64°10’N. Dette er gjort, så området stemmer overens med det forbud, der er imod aktive bundberørende redskaber i §14, stk. 1, nr. 1. Det er desuden genindført at fartøjer større end kravene i stk. 1 kan fiske i området i perioden 1. november til og med 31. marts.  
· Til stk. 5 nr. 2 er kravet om beskyttelseszoner på 5 sømil fra beboede steder fjernet, da det ikke er relevant. 
· Til stk. 5 nr. 3 er området blevet begrænset til det der nu kan kaldes Illorsuit-kassen. Kassen fremgår også af bilag 1. Der kan stadig fiskes ind til 54°20’V, men den sydlige grænse er blevet rykket længere nord på. Kassen er udarbejdet i samarbejde med rejeerhvervet, for at tage hensyn til andet fiskeri i området. Den østlige grænse har indtil revisionen i november 2025 været 55°00’V. 
· Der er blevet tilføjet en bestemmelse i §28, stk. 1 om at aktøren, der udfører fiskeri, er ansvarlig for at undgå tab af redskaber, ved at forsyne dem med torv og liner, der har den nødvendige brudstyrke.
· Der er foretaget ændringer til krav om garnfiskeri efter laks jf. §36. Den maksimale længde for garn til laks er nu 45 meter, hvor det tidligere var 30 meter. Kravet om 2.000-knuder garn er fjernet. 
· §22, stk. 2 angående logbogsføring i rejefiskeriet udgår. Indholdet vil i stedet fremgå af den kommende bekendtgørelse om fiskeriets bifangster. 
· Der er tilføjet koordinater til et område Melvillebugten jf. § 14, nr. 4. Ændringerne fremgår af bilag 4 i område nr. 10, hvor der var uoverensstemmelse mellem koordinater og kort. 
· Der er tilføjet et nyt kort i bilag 4 over Sydvestgrønland, da der her var uoverensstemmelser mellem koordinater og kort. 
· Der er givet tilladelse til at anvende en tremmeafstand i rejeristen på 28mm i rejefiskeriet i Østgrønland jf. §18 stk. 2. Tilladelsen kan gives ved ansøgning. Ændringen er sket på baggrund af et forsøg i rejefiskeriet i Østgrønland i 2026 mellem aktørerne i fiskeriet og Grønlands Naturinstitut. 

